Na temelju članka 35. Zakona o izmjenama i dopunama Zakona o lokalnoj i područnoj (regionalnoj) samoupravi (Narodne novine broj 144/20. – pročišćeni tekst) i čl.19 Statuta Grada Buzeta(„Službene novine Grada Buzeta“ broj 2/21 i 10/21), Gradsko vijeće Grada Buzeta, na sjednici održanoj \_\_\_\_\_\_\_ 2022. godine donijelo je

**PRAVILNIK O IZMJENAMA I DOPUNAMA**

**PRAVILNIKA O STIPENDIRANJU UČENIKA I STUDENATA**

**Članak 1.**

Ovim Pravilnikom mijenja se i nadopunjuje Pravilnik o stipendiranju učenika i studenata (Službene novine Grada Buzeta br.5/19), dalje u tekstu: Pravilnik.

**Članak 2.**

U članku 9. Pravilnika iza stavka 2. dodaje se novi stavak 3. koji glasi:

**„(3) Učenici srednjih škola i studenti sveučilišnih ili stručnih studija koji su ostvarili pravo na nagradnu stipendiju temeljem stavka 1. i 2. ovog članka, ostvaruju pravo na dodjelu pohvalnica Grada Buzeta“.**

**Članak 3.**

U članku 15. mijenja se stavak 5. i sada glasi:

**(5) Poslije rješavanja prigovora nadležno upravno tijelo utvrđuje konačnu bodovnu listu o dodjeli stipendija (posebno za učenike, posebno za studente), a svi kandidati s kojima treba sklopiti ugovor o stipendiranju pozivaju se na potpis ugovora.**

**Članak 4.**

U članku 18., pod točkom a)podnaslova - **Opći uspjeh,** u stavku 9. iza riječi „bodova“ broj „**5**“ zamjenjuje se brojem „**10**“.

**Članak 5.**

U članku 18., pod točkom a)podnaslova – **Opći uspjeh**, iza stavka 13. dodaju se novi stavci 14. i 15. koji glase:

**„(14) Učenicima koji su tijekom osnovnoškolskog obrazovanja redovito završili dva programa (redovan osnovnoškolski program i dodatno umjetnički ili drugi osnovnoškolski program), prilikom ostvarivanja prava na stipendiju za upis u prvi razred srednje škole dodaju se 3 boda.**

**(15) Učenicima srednjih škola koji tijekom srednjoškolskog obrazovanja nastavljaju osnovnoškolsko obrazovanje u umjetničkom ili drugom osnovnoškolskom programu, dodaju se 2 boda, a ukoliko su u prethodnoj školskoj godini završili osnovnoškolski program dodaju se 3 boda.“**

**Članak 6.**

U članku 18., točka b)podnaslova - **upisana godina školovanja/studija**, mijenja se i glasi:

„**Prema kriteriju upisana godina školovanja/studija dodjeljuje se sljedeći broj bodova:**

|  |  |
| --- | --- |
| **Upisana godina školovanja/ studija** | **Bodovi** |
| **druga**  | **10** |
| **treća**  | **15** |
| **četvrta** | **20** |
| **peta** | **25** |
| **šesta** | **30** |

**Članak 7.**

U članku 18. točki d) podnaslova – **Volonterski i društveni angažman** u stavak 1. mijenja se i sada glasi:

**(1)Prema kriteriju volonterskog angažmana učenici i studenti koji su uz redovito pohađanje nastave/studija tijekom prethodne školske/akademske godine volontirali za potrebe događanja u organizaciji Grada Buzeta, u ustanovama kojima je osnivač Grad, organizacijama civilnog društva koje djeluju na području Grada, u ustanovama ili organizacijama koje ne djeluju na području Grada, a koje su prepoznate kao organizacije koje rade za opće dobro (npr. Hrvatski crveni križ, domovi za starije i nemoćne i slično), dodjeljuje se sljedeći broj bodova:**

|  |  |
| --- | --- |
| **Broj sati volonterskog rada** | **Broj bodova** |
| **5-15** | **1** |
| **16-30** | **2** |
| **31-45** | **3** |
| **46 i više** | **4** |

**Članak 8.**

U članku 18. točki e) podnaslova - **Posebne okolnosti** u stavku prvomdodaje se nova okolnost kao alineja 8. koja glasi:

|  |  |
| --- | --- |
| **Okolnost** | **Broj bodova** |
| **- podnositelj prijave školuje se za zanimanje koje je u školskoj/akademskoj godinu Natječajem određeno kao deficitarno** | **5** |

**Članak 9.**

Članak 22. Pravilnika mijenja se i glasi:

**„Temeljem utvrđene konačne bodovne liste o dodjeli stipendija iz čl. 15. Ovog Pravilnika, Ugovor sa Stipendistom u ime Grada potpisuje gradonačelnik.“**

**Članak 10.**

U članku 23. Pravilnika mijenja se stavak 2. te dodaje novi stavak 3. koji glase:

**(2) Kao dokaz o ispunjavanju ugovorne obveze Stipendist je dužan najkasnije u roku od 4 mjeseca dostaviti potvrdu o redovnom upisu u narednu školsku/akademsku godinu ili potvrdu (svjedodžbu/uvjerenje/diplomu) o završenom školovanju, nadležnom Odjelu.**

**(3) Dostavljanje potvrde o redovnom upisu u narednu školsku/akademsku godinu iz stavka 2. ovog članka uz prijavu na natječaj za dodjelu stipendije za novu školsku/akademsku godinu smatra se uredno ispunjenom ugovornom obvezom.**

**Članak 11.**

U članku 27. stavku 4. iza riječi „godinu“, dodaje se: **„školovanja/“.**

**Članak 12.**

Ostale odredbe Pravilnika ostaju neizmijenjene.

**Članak 13.**

Ovaj Pravilnik stupa na snagu osmog (8) dana od dana objave u Službenim novinama Grada Buzeta.

KLASA:

URBROJ:

Buzet,

GRADSKO VIJEĆE GRADA BUZETA

 PREDSJEDNIK

 Davor Prodan

**Obrazloženje**

**nacrta Pravilnika o izmjenama i dopunama**

**Pravilnika o stipendiranju učenika i studenata**

**1. PRAVNA OSNOVA ZA DONOŠENJE AKTA**

Pravna osnova za donošenje Pravilnika o stipendiranju učenika i studenata Grada Buzeta je članak 35. Zakona o izmjenama i dopunama Zakona o lokalnoj i područnoj (regionalnoj) samoupravi (Narodne novine broj 144/20. – pročišćeni tekst) i članak 19. Statuta Grada Buzeta („Službene novine Grada Buzeta“, broj 2/21 i 10/21) kojima se utvrđuje nadležnost predstavničkog tijela JLS za donošenje predmetnog Pravilnika.

**2. PRIKAZ STANJA, RAZLOZI ZA DONOŠENJE I OSNOVNA PITANJA KOJA SE TREBAJU UREDITI AKTOM**

Pravilnik o stipendiranju učenika i studenata (Službene novine Grada Buzeta br. 5/19) primjenjuje se od školske/akademske 2019./20. godine. U tijeku njegove primjene pokazala se potreba za manjim izmjenama i dopunama ovoga akta.

Predlaže se da javno savjetovanje za donošenje Pravilnika o izmjenama i dopunama Pravilnika o stipendiranju traje 15 dana. Navedeno se predlaže obzirom da nacrt ovog akta u odnosu na osnovni Pravilnik ne donosi bitnije promjene u sadržajnim odredbama, već su u njega ugrađena iskustva proizašla iz rada Povjerenstva za dodjelu stipendije u prethodnom razdoblju primjene postojećeg Pravilnika.

U nastavku donosimo obrazloženje predloženog nacrta Pravilnika o izmjenama i dopunama Pravilnika o stipendiranju učenika i studenata.

**Članak 9. Pravilnika**

Odredbama članka 8. stavka 4. Statuta Grada Buzeta (Službene novine Grada Buzeta br.2/21. i 10/21) regulirano je da se priznanja koja dodjeljuje Gradonačelnik ne dodjeljuju na svečanoj sjednici gradskog vijeća, dok je člankom 9. Pravilnika o stipendiranju učenika i studenata utvrđeno da se uvjeti, postupak i način ostvarivanja prava na nagradnu stipendiju reguliraju posebnom odlukom gradonačelnika. Obzirom se nagradna stipendija dodjeljuje za ostvarene iznimne rezultate ostvarene tijekom školovanja, predlaže se u Pravilnik dodati odredbu kojom se Odboru za javna priznanja Grada Buzeta koji provodi postupak temeljem Odluke o javnim priznanjima daje mogućnost da donese zaključak o dodjeli pohvalnica Grada Buzeta učenicima i studentima koji su ostvarili pravo na nagradnu stipendiju.

**Članak 15. Pravilnika i članak 22. Pravilnika**

Stavkom 5. članka 15. Pravilnika regulirano je da se poslije rješavanja prigovora formira konačna lista (posebno za učenike, posebno za studente), koju nadležno upravno tijelo utvrđuje rješenjem. Predloženim izmjenama stavka 5. nije predviđeno donošenje rješenja, već samo utvrđivanje konačne bodovne liste. Rješenje se briše i u članku 22.

**Članak 18., pod točkom a)podnaslova - Opći uspjeh**

Predložene izmjene u stavku 9. odnose se na studente prve godine preddiplomskog studija koji su sve razrede srednje škole završili odličnim uspjehom a Pravilnikom su ostvarivali pravo na dodatnih 5 bodova. Obzirom se radi o jako dobrim učenicima koji su teško ostvarivali pravo na stipendiju za prvu godinu studija predlaže se povećanje broja bodova na 10.

Obzirom su buzetski učenici počeli završavati Područno odjeljenje Umjetničke škole M.B. Rašana Labin, pokazala se potreba za dopunjavanjem Pravilnika novim odredbama kojima dodatne bodove mogu ostvariti učenici koji su uz redovan osnovnoškolski program završili i dodatno umjetnički ili drugi osnovnoškolski program. Navedeno se predlaže novim stavcima 14. i 15. u članku 18., pod točkom a).

Stavkom 14) učenicima koji su tijekom osnovnoškolskog obrazovanja redovito završili dva programa (redovan osnovnoškolski program i dodatno umjetnički ili drugi osnovnoškolski program), prilikom ostvarivanja prava na stipendiju za upis u prvi razred srednje škole predlaže se dodati 3 boda.

Stavkom 15) učenicima srednjih škola koji tijekom srednjoškolskog obrazovanja nastavljaju osnovnoškolsko obrazovanje u umjetničkom ili drugom osnovnoškolskom programu, predlaže se dodati 2 boda, a ukoliko su u prethodnoj školskoj godini završili osnovnoškolski program predlaže se dodati 3 boda.

**Članak 18., točka b)podnaslova - upisana godina školovanja/studija**

Povjerenstvo za dodjelu stipendija je nakon izvršenih bodovanja primjenjujući odredbe Pravilnika utvrdilo da je broj bodova koji se ostvaruje prema kriteriju upisane godine školovanja/studija previsok u odnosu na ostale elemente vrednovanja. Izmjenama je predloženo umanjenje za po 10 bodova po upisanoj godini u odnosu na sada važeći Pravilnik i to:

|  |  |  |
| --- | --- | --- |
| Upisana godina školovanja/studija | Bodovi Pravilnik | Bodovi, prijedlog Izmjene |
| - druga  | 20 | 10 |
| - treća  | 25 | 15 |
| - četvrta | 30 | 20 |
| - peta | 35 | 25 |
| - šesta | 40 | 30 |

**Članak 18. točki d) podnaslova – Volonterski i društveni angažman**

U kriteriju bodovanja volonterskog angažmana učenika i studenata predlaže se nadopuniti bodovanje i volontiranja u slučaju da se učenici i studenti uključe u događanja u organizaciji Grada Buzeta. Iza izraza „tijekom prethodne školske/akademske godine volontirali“ dodan je izraz „za potrebe događanja u organizaciji Grada Buzeta,“. Zbog jasnoće u primjeni izmijenjen je cijeli stavak a ne samo jedna riječ u tekstu, obzirom se predlaže i izmjena u načinu bodovanja volontiranja, dodavanjem još jednog boda i to:

|  |  |
| --- | --- |
| Pravilnik | Prijedlog Izmjena |
| Broj sati volonterskog rada  | Broj bodova Pravilnik | Broj sati volonterskog rada | Prijedlog IzmjeneBroj bodova  |
| 10 - 29 | 1 | 5-15  | 1  |
| 30 - 49 | 2 | 16-30  | 2 |
| 50 i više | 3 | 31-45  | 3 |
|  |  | 46 i više  | 4 |

**Članak 18. točka e) podnaslova - Posebne okolnosti**

Povjerenstvo za dodjelu stipendija predložilo je da se Pravilnikom predvide i dodatni bodovi (5 bodova) za posebne okolnosti ukoliko podnositelji prijave za stipendiju upisuju zanimanje koje je u školskoj/akademskoj godini Natječajem određeno kao deficitarno.

**Članak 23. Pravilnika**

Kao dokaz o ispunjavanju ugovorne obveze Stipendisti su odredbama članka 23. Pravilnika bili dužni najkasnije do 1. studenog tekuće godine dostaviti potvrduo završetku školske/ akademske godine. Obzirom potvrdu o upisu u narednu školsku/akademsku godinu učenici/studenti dostavljaju uz prijavu na natječaj za dodjelu stipendije za novu školsku/akademsku godinu, izmjenama se predlaže regulirati navedeno kao uredno ispunjenu ugovornu obvezu. Ujedno se učenicima/studentima koji završavaju školovanje/studij ostavlja rok od 4 mjeseca da dostave potvrdu o završetku školovanje/studija.

**Članak 27. Pravilnika**

 U stavku 4. članka 27. Pravilnika predlaže se iza riječi „godinu“ dodati riječ „školovanja/“ koja nedostaje, a koji bi sada glasio: „Stipendist može pravo mirovanja ostvariti najviše jednom za istu godinu **školovanja/**studija“.

**3. FINANCIJSKA SREDSTVA POTREBNA ZA PROVEDBU AKTA**

Financijska sredstva potrebna za provedbu ovog akta osigurana su u Proračunu Grada Buzeta na poziciji Stipendije učenicima i studentima.

KLASA: 602-04/22-01/2

URBROJ:2163-3-05-01-22-2

 Buzet, 1. kolovoza 2022.

  **PROČELNICA**

 Elena Grah Ciliga,v.r.